เอกสารแนบ 5

รายงานของคณะกรรมการตรวจสอบ ประจำปี 2556

เรียน ท่านผู้ถือหุ้นบริษัท เพรซิเดนท์ เบเกอรี่ จำกัด(มหาชน)

คณะกรรมการตรวจสอบ บริษัท เพรซิเดนท์ เบเกอรี่ จำกัด (มหาชน)
ประกอบด้วยกรรมการอิสระจำนวน 4 ท่าน ซึ่งเป็นผู้ทรงคุณวุฒิ มีประสบการณ์ด้านบัญชีและการเงิน
ด้านกฎหมาย ด้านวิทยาศาสตร์การแพทย์ และการบริหารจัดการองค์กร
โดยคณะกรรมการบริษัทมีคำสั่งแต่งตั้งดังรายนามต่อไปนี้

1.  นาย พิมล รัฐปัตย์ ประธานคณะกรรมการตรวจสอบ

  (มีความรู้ ความเชี่ยวชาญ และมีประสบการณ์ด้านกฎหมาย)

2.  แพทย์หญิง ยุพา สุนทราภา กรรมการตรวจสอบ

  (มีความรู้ ความเชี่ยวชาญ และมีประสบการณ์ด้านวิทยาศาสตร์การแพทย์)

3.  รศ.ดร.กุลภัทรา สิโรดม กรรมการตรวจสอบ

  (มีความรู้ ความเชี่ยวชาญ และมีประสบการณ์ด้านการเงินและบัญชี)

4.  นายบุญศักดิ์ เจียมปรีชา กรรมการตรวจสอบ

  (มีความรู้ ความเชี่ยวชาญ และมีประสบการณ์ด้านบัญชีและภาษีอากร)

ซึ่งมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
และได้ปฏิบัติงานตามขอบเขตหน้าที่
และความรับผิดชอบที่ได้รับมอบหมายจากคณะกรรมการบริษัทอย่างครบถ้วน
ซึ่งสอดคล้องกับข้อกำหนดของตลาดหลักทรัพย์แห่งประเทศไทย
โดยมีนโยบายเน้นการปฏิบัติตามหลักการกำกับดูแลกิจการที่ดี และการมีระบบการตรวจสอบภายใน
เพื่อให้มีการปฏิบัติงานเป็นไปอย่างต่อเนื่องและสม่ำเสมอ มีประสิทธิภาพ ประสิทธิผล โปร่งใส
และสามารถตรวจสอบได้ อันก่อให้เกิดประโยชน์สูงสุดต่อผู้ถือหุ้น นักลงทุน ผู้มีส่วนได้เสีย พนักงาน
ตลอดจนผู้ที่มีส่วนเกี่ยวข้องทุกฝ่าย ดังนี้

-   เน้นการตรวจสอบในเชิงป้องกัน เพื่อให้มีการทำงานอย่างเป็นระบบ
    และป้องกันความเสี่ยงที่อาจเกิดขึ้นได้

-   เน้นการบริหารจัดการความเสี่ยงจากการดำเนินงานเป็นหลัก
    โดยกำหนดให้มีการระบุปัจจัยเสี่ยงให้ครอบคลุมในแต่ละระบบงานเมื่อทำการตรวจสอบ

-   ให้ความสำคัญสำหรับการปฏิบัติงานของผู้บริหารและพนักงานให้เป็นไปตามกฎหมาย กฎระเบียบ
    ข้อบังคับ และข้อกำหนดต่างๆ ที่เกี่ยวข้อง

คณะกรรมการตรวจสอบ มีวาระการดำรงตำแหน่งคราวละ 1 ปี
หรือมีวาระเท่าเพียงจำนวนที่ยังคงมีอยู่ในคณะกรรมการบริษัท
กรรมการที่พ้นจากตำแหน่งตามวาระมีสิทธิได้รับเลือกกลับเข้ามาทำงานใหม่ได้
และกำหนดช่วงของวาระการดำรงตำแหน่งคณะกรรมการตรวจสอบเหมือนคณะกรรมการบริษัท
โดยมีนางสาวลภัสรดา เลิศภานุโรจ ผู้จัดการส่วนตรวจสอบภายใน
เป็นเลขานุการคณะกรรมการตรวจสอบ

โดยในปี 2556 คณะกรรมการตรวจสอบมีการประชุมทั้งสิ้น 4 ครั้ง
เพื่อปฏิบัติหน้าที่ตามที่ได้ระบุไว้ในกฎบัตรของคณะกรรมการตรวจสอบ กรรมการตรวจสอบทั้ง 4 ท่าน
โดยกรรมการทุกท่านได้เข้าร่วมประชุมพร้อมกันจำนวน 3 ครั้ง และมี 1 ครั้งที่กรรมการตรวจสอบ
1 ท่านขอลาประชุมเนื่องจากมีภารกิจจำเป็น
นอกจากนี้ยังมีวาระการประชุมร่วมกับผู้ตรวจสอบภายนอก ได้แก่ บริษัท สำนักงาน เอินส์ท แอนด์
ยัง จำกัด
เพื่อพิจารณาระบบการควบคุมภายในเกี่ยวกับรายงานทางการเงินของบริษัทตลอดจนข้อสังเกตและรายงานผลการตรวจสอบของหน่วยงานดังกล่าว
วาระการประชุมร่วมกับหัวหน้าหน่วยงานตรวจสอบภายในซึ่งได้รายงานผลการตรวจสอบและเสนอขอความเห็นชอบเรื่องกฎบัตรของหน่วยงานตรวจสอบภายในและแผนการตรวจสอบประจำปี
รวมถึงได้ประชุมกับผู้บริหารระดับสูงของบริษัทในวาระที่เกี่ยวข้อง เพื่อพิจารณาประเด็นต่างๆ
สรุปผลการพิจารณาและเสนอคณะกรรมการบริษัท และฝ่ายบริหารของบริษัทพิจารณาดำเนินการ ดังนี้

1. พิจารณาและสอบทานงบการเงินรายไตรมาส งบการเงินประจำปี
รวมทั้งการเปิดเผยข้อมูลที่เพียงพอ
ทันต่อเวลาการปฏิบัติตามหลักการบัญชีที่รับรองทั่วไป มาตรฐานการบัญชี
และการเปลี่ยนแปลงนโยบายบัญชีที่สำคัญของบริษัท ร่วมกับผู้สอบบัญชีก่อนนำเสนอคณะกรรมการบริษัท
ซึ่งคณะกรรมการตรวจสอบได้สอบถาม และรับฟังคำชี้แจงจากผู้บริหาร และผู้สอบบัญชี
ในเรื่องที่เกี่ยวข้องอย่างชัดเจน และเพียงพอ
จึงมีความเห็นสอดคล้องกับผู้สอบบัญชีว่างบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2. สอบทานระบบการควบคุมภายในที่สำคัญ โดยพบว่า บริษัทมีระบบการควบคุมภายในที่เหมาะสม
เพียงพอ โปร่งใส มีประสิทธิภาพและประสิทธิผล สามารถบรรลุวัตถุประสงค์
และเป้าหมายของดำเนินงาน รวมทั้งมี การเปิดเผยข้อมูลอย่างถูกต้อง ครบถ้วนและเชื่อถือได้
โดยในปี 2556
ได้เสนอแนะให้ฝ่ายบริหารติดตามการพัฒนาและปรับปรุงระบบการควบคุมภายในของบริษัทฯ ได้แก่
ระบบสรรหาและจัดซื้อ ระบบการผลิตสินค้า ระบบขนส่ง
และระบบซ่อมบำรุงรักษาเครื่องจักรและอุปกรณ์และการบริหารอะไหล่คงเหลือ
เพื่อให้ระบบการควบคุมภายในของบริษัทมีประสิทธิภาพเพียงพอกับระดับความเสี่ยงที่ยอมรับได้
และเหมาะสมกับสภาพแวดล้อมทางธุรกิจที่เปลี่ยนแปลงไป

3. สอบทานการตรวจสอบภายใน
โดยการสอบทานรายงานการตรวจสอบและกำกับดูแลงานตรวจสอบภายใน
ซึ่งครอบคลุมระบบงานที่สำคัญของบริษัท ตลอดจนให้คำแนะนำต่างๆ ต่อผู้ตรวจสอบภายใน
เพื่อเพิ่มประสิทธิภาพและประสิทธิผลในการปฏิบัติงาน
โดยได้มีการพิจารณาและให้ความเห็นชอบต่อแผนการตรวจสอบประจำปี
ทั้งนี้ยังได้สนับสนุนให้มีการพัฒนาความรู้ของบุคลากรของหน่วยงานตรวจสอบ
เพื่อให้การปฏิบัติงานตรวจสอบภายในเป็นไปตามมาตรฐานสากล
และยกระดับการตรวจสอบภายในให้มีประสิทธิภาพยิ่งขึ้น

4. รับทราบรายงานจากคณะกรรมการบริหารความเสี่ยง
เกี่ยวกับการจัดทำแผนการบริหารความเสี่ยง
ด้านปฏิบัติการ (Operation Risk) ในด้านการผลิต ด้านสำนักงาน และด้านฝ่ายขาย
เพื่อทราบถึงผลกระทบของความเสี่ยงต่างๆ และหาแนวทางในการบริหารความเสี่ยงของบริษัท
พร้อมทั้งได้เสนอแนะให้หน่วยงานตรวจสอบภายใน
นำผลการประเมินความเสี่ยง ไปใช้ในการวางแผนการตรวจสอบภายในประจำปีของบริษัท
พร้อมทั้งกำหนดให้มีการทบทวนแผนการตรวจสอบของบริษัท เป็นประจำทุกครั้ง
เมื่อความเสี่ยงของบริษัท มีการเปลี่ยนแปลง
เพื่อเป็นแนวทางการตรวจสอบของบริษัทให้มีประสิทธิผลยิ่งขึ้น

5.
ตรวจสอบและให้ความเห็นต่อรายการเกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลของรายการดังกล่าว
ตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการหลักทรัพย์และตลาดหลักทรัพย์
โดยพบว่ารายการดังกล่าวเป็นการดำเนินการตามธุรกิจปกติของบริษัทในราคาที่สมเหตุสมผล
และได้มีการเปิดเผยข้อมูลอย่างเพียงพอ ถูกต้องและครบถ้วนแล้ว

6. สอบทานให้การปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาด
หลักทรัพย์แห่งประเทศไทย
รวมทั้งกฎหมายอื่นที่เกี่ยวข้องกับการดำเนินธุรกิจของบริษัทเพื่อให้เกิดความถูกต้องและโปร่งใสแก่ผู้ถือหุ้น
และผู้เกี่ยวข้องทุกฝ่าย

7.
ได้มีการนำเสนอรายงานกิจกรรมของคณะกรรมการตรวจสอบให้คณะกรรมการบริษัททราบทุกครั้งที่มี
การประชุมคณะกรรมการตรวจสอบ เพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

8. พิจารณาคัดเลือก เสนอแต่งตั้ง และเสนอค่าตอบแทนของผู้สอบบัญชี
เพื่อนำเสนอต่อคณะกรรมการ บริษัทให้ขออนุมัติจากที่ประชุมผู้ถือหุ้น

9. คณะกรรมการตรวจสอบทุกท่านได้เข้าร่วมประชุมผู้ถือหุ้น ครั้งที่ 34 เมื่อวันที่ 23 เมษายน
2556 เพื่อช่วยตอบข้อซักถามของผู้ถือหุ้นด้วย

จากการปฏิบัติหน้าที่ดังกล่าว คณะกรรมการตรวจสอบได้ปฏิบัติหน้าที่อย่างเป็นธรรม มีความเป็นอิสระ
ไม่มีข้อจำกัดในการรับข้อมูล ซึ่งได้รับความร่วมมือเป็นอย่างดีทั้งจากผู้บริหารและพนักงานที่เกี่ยวข้อง
จึงได้พิจารณาร่วมกันแล้วเห็นว่า บริษัท เพรซิเดนท์ เบเกอรี่ จำกัด(มหาชน)
มีกระบวนการจัดทำรายงานทางการเงินตามมาตรฐานการบัญชีที่รับรองโดยทั่วไป
และไม่พบรายการใดที่อาจมีผลกระทบอันเป็นสาระสำคัญต่องบการเงิน ระบบควบคุมภายใน
การตรวจสอบภายใน และการบริหารความเสี่ยงมีความเหมาะสม เพียงพอ และมีประสิทธิภาพ
รายการที่เกี่ยวโยงกันเป็นรายการที่เป็นธุรกิจตามปกติทั่วไป สมเหตุสมผล
และไม่พบรายการใดที่ผิดปกติ
รวมทั้งได้ปฏิบัติอยู่ในกรอบของกฎหมายว่าด้วยหลักทรัพย์และตลาดหลักทรัพย์
ข้อกำหนดและกฎหมายอื่นๆ ที่เกี่ยวข้องกับธุรกิจของบริษัท

ในนามคณะกรรมการตรวจสอบ

(นายพิมล รัฐปัตย์)

ประธานกรรมการตรวจสอบ